CELEX: 52015PC0460
Language: hr
Date: 2015-09-17
Title: Prijedlog UREDBE EUROPSKOG PARLAMENTA I VIJEĆA o uvođenju hitnih autonomnih trgovinskih mjera za Republiku Tunis

EUROPSKA KOMISIJA
            Bruxelles, 17.9.2015.
            COM(2015) 460 final
            2015/0218(COD)
            Prijedlog
            UREDBE EUROPSKOG PARLAMENTA I VIJEĆA
            o uvođenju hitnih autonomnih trgovinskih mjera za Republiku Tunis
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Trenutačni okvir trgovinskih odnosa između Europske unije i Republike Tunisa („Tunis”) utvrđen je Euro-mediteranskim sporazumom o pridruživanju („Sporazum”), potpisanim 1995. Sporazum je stupio na snagu 1998. i njime je postavljen temelj za uspostavu područja slobodne trgovine, uključujući postupnu liberalizaciju poljoprivrede. Tunis i EU pred pokretanjem su pregovora za uspostavu detaljnog i sveobuhvatnog sporazuma o slobodnoj trgovini (DCFTA) kojim će se naročito omogućiti daljnja liberalizacija trgovine u pogledu poljoprivrede. 
            
            
               Teroristički napad u Sousseu 26. lipnja 2015. potaknuo je reakciju EU-a s obzirom na potrebu za daljnjom pomoći Tunisu u njegovoj političkoj i gospodarskoj tranziciji na konkretan i ciljani način s pomoću mjera koje mogu biti kratkoročno učinkovite.
            
            
               Vijeće za vanjske poslove raspravljalo je 20. srpnja 2015. o situaciji u Tunisu i konkretnim mjerama koje bi EU mogao poduzeti u svrhu potpore. Vijeće je donijelo Zaključke o Tunisu
                  1
                u kojima se navode mjere koje će se poduzeti kao potpora tuniskoj političkoj tranziciji i gospodarstvu.
            
            
               S obzirom na to, prijedlog je Europske komisije ponuditi privremenu jednostranu bescarinsku tarifnu kvotu od 35 000 tona godišnje za tuniski izvoz maslinovog ulja u Uniju u obliku autonomne trgovinske mjere. Takva će kvota biti dostupna tijekom razdoblja od dvije godine, od 1. siječnja 2016. do 31. prosinca 2017. Ta dodatna količina bit će omogućena nakon što se iskoristi postojeća bescarinska tarifna kvota od 56 700 tona, koja je uključena u Sporazum.
            
            
               Maslinovo ulje glavni je tuniski poljoprivredni proizvod za izvoz u EU, a industrija maslinovog ulja važan je dio gospodarstva te zemlje, izravno i neizravno zapošljavajući više od milijun ljudi i čineći jednu petinu ukupne zaposlenosti u poljoprivredi u toj zemlji. 
            
            
               Potrebno je uzeti u obzir da se tom koncesijom ne bi trebao prejudicirati ishod pregovora o poljoprivredi u okviru DCFTA-e, koji bi trebali započeti u listopadu 2015.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               Pravna je osnova prijedloga članak 207. stavak 2. Ugovora o funkcioniranju Europske unije. Inicijativa je u isključivoj nadležnosti EU-a u skladu s člankom 3. točkom (e) UFEU-a. Stoga se ne primjenjuje načelo supsidijarnosti.
            
            
               3.UTJECAJ NA PRORAČUN
            
            
               Mjere bi mogle dovesti do neznatnog neto porasta uvoza jer će većina povećanja kvote vjerojatno zamijeniti trenutačnu trgovinu za unutarnju preradu (oko 50 000 tona maslinovog ulja godišnje u okviru režima za unutarnju preradu), uzrokujući smanjenje uvoza u okviru tog programa. Utjecaj (naplate carine) na proračun trenutačno se ne može točno izračunati, no pretpostavlja se da je beznačajan.
            
            
               2015/0218 (COD)
            
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o uvođenju hitnih autonomnih trgovinskih mjera za Republiku Tunis
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 207. stavak 2.,
            
         
         
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnima parlamentima,
            
            
               djelujući u skladu s redovnim zakonodavnim postupkom,
            
            
               budući da:
            
            
               (1)Euro-mediteranski sporazum
                  2
                temelj je odnosa Unije i Tunisa.
            
            
               (2)Nakon terorističkog napada 26. lipnja 2015. u Sousseu, Tunis, Vijeće Europske unije u svojim je Zaključcima od 20. srpnja 2015. navelo da će Unija nakon savjetovanja sa svojim državama članicama istražiti mogućnost poduzimanja izvanrednih mjera za potporu tuniskom gospodarstvu.
            
            
               (3)Maslinovo ulje glavni je tuniski poljoprivredni proizvod za izvoz u Uniju, a industrija maslinovog ulja važan je dio gospodarstva te zemlje.
            
            
               (4)U skladu s ciljevima utvrđenima u Europskoj politici susjedstva i Euro-mediteranskom sporazumu, najbolji način na koji Unija može pomoći tuniskom gospodarstvu jest omogućivanjem privlačnog i pouzdanog tržišta za tuniski izvoz maslinovog ulja. To zahtijeva autonomne trgovinske mjere kojima se omogućuje uvoz tog proizvoda u Uniju na temelju bescarinske tarifne kvote. 
            
            
               (5)Kako bi se spriječile prijevare, predviđene autonomne trgovinske mjere trebale bi biti uvjetovane tuniskim pridržavanjem relevantnih Unijinih pravila o podrijetlu proizvoda i s njima povezanih postupaka, kao i učinkovitom administrativnom suradnjom Tunisa s Unijom.
            
            
               (6)Očuvanje stabilnosti tržišta maslinovog ulja u Uniji zahtijeva da se dodatna količina uzrokovana autonomnim trgovinskim mjerama stavi na raspolaganje tek nakon što se iskoristi količina godišnje bescarinske tarifne kvote za maslinovo ulje utvrđena u članku 3. stavku 1. Protokola 1. Euro-mediteranskom sporazumu.
            
            
               (7)Člankom 184. Uredbe (EU) br. 1308/2013 Europskog parlamenta i Vijeća
                  3
                utvrđuju se pravila o upravljanju tarifnim kvotama. Ta bi se pravila trebala primjenjivati i na mjere predviđene ovom Uredbom. 
            
            
               (8)Kako bi se osigurali ujednačeni uvjeti za provedbu ove Uredbe, Komisiji bi se trebale dodijeliti provedbene ovlasti u pogledu poštovanja uvjeta uz koje se omogućuju povlašteni sporazumi. Te bi se provedbene ovlasti trebale izvršavati uz pomoć Odbora za zajedničku organizaciju poljoprivrednih tržišta i u skladu s Uredbom (EU) br. 182/2011 Europskog parlamenta i Vijeća
                  4
               . 
            
            
               (9)Posebne autonomne trgovinske mjere uspostavljene ovom Uredbom namijenjene su olakšavanju teške gospodarske situacije s kojom se Tunis trenutačno suočava zbog terorističkih napada. Te bi mjere stoga trebale biti vremenski ograničene i ne dovoditi u pitanje pregovore između Unije i Tunisa o uspostavi područja produbljene i sveobuhvatne slobodne trgovine (DCFTA), koji bi trebali započeti u listopadu 2015. Na kraju tog razdoblja može se razmotriti produženje razdoblja primjene ako to bude potrebno zbog tržišne situacije ili napretka u pregovorima o DCFTA-i. 
            
            
               (10)S obzirom na tešku štetu nanesenu tuniskom gospodarstvu, a osobito njegovom turističkom sektoru, terorističkim napadom u Sousseu 26. lipnja 2015. te na potrebu za poduzimanjem kratkoročnih mjera za olakšavanje tuniske gospodarske situacije, smatralo se prikladnim omogućiti iznimku osmotjednom razdoblju na koje se upućuje u članku 4. Protokola br. 1. o ulozi nacionalnih parlamenata u Europskoj uniji, priloženom Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.
            
            
               DONIJELI SU OVU UREDBU:
            
            
               Članak 1.
            
            
               Povlašteni sporazumi
            
            
               Otvara se godišnja bescarinska tarifna kvota od 35 000 tona za uvoz u Uniju djevičanskog maslinovog ulja podrijetlom iz Tunisa i razvrstanog u oznake KN 1509 10 10 i 1509 10 90.
            
            
               Članak 2.
            
            
               Uvjeti za stjecanje prava na uvoznu tarifnu kvotu
            
         
         
            
               Stjecanje prava na pogodnost uvozne tarifne kvote iz članka 1. ove Uredbe uvjetovano je tuniskim pridržavanjem pravila o podrijetlu proizvoda i s njima povezanih postupaka predviđenih Protokolom br. 4. Euro-mediteranskom sporazumu.
            
            
               Članak 3.
            
            
               Pristup godišnjoj tarifnoj kvoti
            
            
               Godišnja tarifna kvota iz članka 1. ove Uredbe postaje dostupna tek nakon što se iskoristi količina godišnje bescarinske tarifne kvote za maslinovo ulje utvrđena u članku 3. stavku 1. Protokola 1. Euro-mediteranskom sporazumu.
            
            
               Članak 4.
            
            
               Upravljanje kvotom
            
            
               Komisija upravlja tarifnom kvotom u skladu s člankom 184. Uredbe (EU) br. 1308/2013.
            
            
               Članak 5.
            
            
               Privremena suspenzija
            
            
               Ako Komisija pronađe dovoljno dokaza da se Tunis ne pridržava uvjeta utvrđenih u članku 2., može donijeti provedbeni akt kojim se u potpunosti ili djelomično suspendiraju povlašteni sporazumi predviđeni u članku 1. Taj se provedbeni akt donosi u skladu s postupkom ispitivanja iz članka 6. stavka 2.
            
            
               Članak 6.
            
            
               Postupak odbora
            
            
               1.Komisiji pomaže Odbor za zajedničku organizaciju poljoprivrednih tržišta koji je osnovan člankom 229. Uredbe (EU) br. 1308/2013. Navedeni odbor jest odbor u smislu Uredbe (EU) br. 182/2011.
            
            
               2.Pri upućivanju na ovaj stavak primjenjuje se članak 5. Uredbe (EU) br. 182/2011.
            
            
               Članak 7.
            
            
               Stupanje na snagu i primjena
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Primjenjuje se od 1. siječnja 2016. do 31. prosinca 2017.
            
            
               Ova je Uredba u cijelosti obvezujuća i izravno se primjenjuje u svim državama članicama. 
            
            
               Sastavljeno u Bruxellesu
            
         
         
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  Zaključci Vijeća o Tunisu – broj dokumenta 11076/15
               
               
                  
                     (2)
                  Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane (SL L 97, 30.3.1998., str. 2.).
               
               
                  
                     (3)
                  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).
               
               
                  
                     (4)
                  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).